Vicepreședintele Consiliului de Securitate al Rusiei, Dmitri Medvedev, a salutat "victoria strălucitoare" a lui Vladimir Putin în alegerile prezidenţiale din Rusia.
Televiziunea rusească de stat a scos în evidență "susținerea colosală" a lui Vladimir Putin, care ar putea să obțină peste 87% din voturi, conform unui exit-poll și rezultatelor parțiale.
"Îl felicit pe Vladimir Putin pentru victoria sa strălucitoare", a declarat Medvedev, fost preşedinte al Rusiei din 2008 până în 2012, în timp ce actualul lider de la Kremlin ocupa funcţia de premier, transmite Agerpres care citează AFP.
Sprijinul rușilor
Conform exit-poll-urilor și rezultatelor oficiale parțiale, actualul președinte al Rusiei ar putea fi reales cu peste 87% din voturi.
În condiţiile în care realegerea sa nu era în dubiu în absenţa unor contracandidaţi reali, fostul spion KGB dorea să arate că se bucură de sprijinul covârşitor al ruşilor, comentează Reuters.
Autoritățile electorale rusești au anunțat o prezență la vot la nivel național de 74,22%, depășind nivelul din 2018 de 67,5%.
Fiți la curent cu ultimele noutăți. Urmăriți DCNews și pe Google News